વાત તો સાચી હતી. નહિતર આ કનુ શાસ્ત્રીનો કટલો ક્યાં બામણના ખોરડે નહોતો જન્મ્યો.? પણ એના કરતાં તો આ જીતાના સંસ્કાર ક્યાંય ચઢિયાતા છે. પહેલાં કનુ શાસ્ત્રી જીવતા ત્યાં સુધી દરરોજ સવારે સૂરજ ઊગતા પહેલાં જ મહાદેવે પૂજા કરવા જતાં. એ મરી પરવાર્યા પછી તો દારૃની હેરાફેરીમાં અનેક વાર પકડાયેલો એમનો દીકરો કટલો ઉર્ફે નિલેશ તો મોડી રાત્રે દારૃ પીને આવતો ને બપોરે બાર વાગ્યે જાગતો. એ શું પૂજા કરે ધૂળ..? શાસ્ત્રીજીના સંસ્કાર એનામાં ક્યાં ઊતર્યા હતા? કેટલાય દિવસ સુધી શિવાલય અપૂજ રહ્યું પછી આ જીતા માસ્તરે જ મંદિરનું ટ્રસ્ટ બનાવી એક પગારદાર પૂજારી નિમ્યો હતો.